paragraph_text: Sestra Veronika Mila Popić (Zagreb, 24. svibnja 1976.) hrvatska je povjesničarka, kroatistkinja, anglistkinja i publicistkinja, članica Družbe sestara milosrdnica sv. Vinka Paulskog – Zagreb, Provincije Majke Dobrog Savjeta – Rijeka. Bavi se novijom hrvatskom poviješću. Autorica je knjiga Sestra Žarka Ivasić, mučenica svoga zvanja, zatim ''Milosrđe otkupljuje mržnju – Odnos jugoslavenskog komunističkog režima prema Družbi sestara milosrdnica svetog Vinka Paulskog – Zagreb od 1945. do 1952. godine i knjige duhovnih misli Zrenje riječi'', kao i niza znanstvenih, stručnih i publicističkih radova te prijevoda s engleskog jezika. Predsjednica je udruge Depaul Hrvatska, hrvatskog ogranka međunarodne karitativne organizacije Depaul International, i voditeljica Kuće utočišta, dnevnog centra za beskućnike i osobe u riziku od siromaštva i socijalne isključenosti koji djeluje u sklopu Samostana Majke Dobrog Savjeta u Rijeci. Članica je Komisije za Hrvatski martirologij Hrvatske biskupske konferencije i Biskupske konferencije Bosne i Hercegovine, Hrvatskog nacionalnog odbora za povijesne znanosti i Povjerenstva za suradnju Vinkovske obitelji (Vincentian Family Collaboration Commission).